གཡང་སྒྲོལ་སྨན་ཁང་དུ་བསྡད་དེ་ཟླ་བ་དྲུག་སོང་རྗེས་ཀྱི་རྒྱ་གར་མཱོམ་བྷེལ་གྲོང་ཁྱེར་གྱི་གནམ་ཐང་དུ་གཡང་སྒྲོལ་ཨ་མའི་ངུ་ངག་དང་སྦྲགས་གཡང་སྒྲོལ་མཇུག་མཐར་སླར་ཡང་རྒྱ་གར་དུ་ཕྱིར་ལོག་པ་རེད།དེའང་གཡང་སྒྲོལ་མགོ་སེར་རྒས་པོར་མནའ་མ་སྟེར་རོགས་བྱེད་མཁན་ཇོ་ལགས་དེས་མགོ་སེར་རྒས་པོ་དང་གྲོས་མོལ་ལྷུག་པོར་བརྒྱུད་གཡང་སྒྲོལ་ཕྱིར་རྒྱ་གར་དུ་བསྐྱེལ་རྒྱུའི་ཐག་ཆོད་པས་ཡིན།ཉིན་དེར་གཡང་སྒྲོལ་གྱི་གཅུང་པོ་གཅིག་དང་ཨ་མ།ཨ་ཞང་ལགས་བཅས་མི་གསུམ་གནམ་ཐང་དུ་གཡང་སྒྲོལ་བསུ་མར་བཅར།ཨ་མས་སོ་སོའི་བུ་མོར་འཐམ་ནས་དཀོན་མཆོག་གིས་མཁྱེན།གཡང་སྒྲོལ།ངའི་བུ་མོ་ནོར་བུ།ཁྱོད་འདི་འདྲ་གང་འདྲ་ཟེར་ཆགས་པ་རེད་དམ།ངས་དེ་སྔོན་ནས་བཤད་མྱོང་།ཁྱོད་ཨ་རིར་གཏོང་མི་དགོས།འཚོ་བ་གང་འདྲ་ཡིན་ཡང་ཆོད་འགྲོ་གི་རེད་ཅི་ཙམ་བཤད་ཀྱང་ཁྱོད་ཀྱི་ཨ་ཕ་གཏེ་ཐུག་དེས་ངའི་ཁ་ལ་མ་ཉན་པ་རེད།དཀོན་མཆོག་གིས་མཁྱེན།ད་དུང་ཁོས་ཁྱོད་ཀྱི་ཨ་རིའི་སྒོར་མོར་རེ་ནས་སྡོད་ཡོད།དཀོན་མཆོག་གིས་མཁྱེན།འུན་འུན་འུན་་་་ཨ་མའི་སེམས་ལ་ན་ཟུག་རྒྱག་ཐུབ་པའི་སྐད་ངག་གིས་དེ་ལྟར་ངུ་འབོད་བྱས།